•Dokumenti s obrazloženjima (za direktive)

•Detaljno obrazloženje posebnih odredbi prijedloga

Predmet, područje primjene i definicije (članci 1. i 2.)

Ovom se uredbom nastoji uspostaviti sveobuhvatan okvir za omogućavanje provjere izravnih stranih ulaganja unutar Unije. Člankom 1. potvrđuje se da države članice i Komisija mogu provjeravati izravna strana ulaganja iz razloga sigurnosti i javnog poretka. Razlozi za provjeru ulaganja definirani su u skladu s odgovarajućim zahtjevima za uvođenje ograničavajućih mjera iz razloga sigurnosti ili javnog poretka propisanih Sporazumom o WTO-u (uključujući posebno članak XIV. točku (a) i članak XIV. a GATS-a) i drugim sporazumima o trgovini i ulaganjima ili sporazumima čije su stranke Unija ili države članice.

Za potrebe ove uredbe člankom 2. utvrđuje se niz primjenjivih definicija. U njemu se osobito pojašnjava da izravna strana ulaganja obuhvaćaju širok raspon ulaganja kojima se uspostavljaju ili održavaju trajne i izravne veze između ulagača iz trećih zemalja i poduzetnika koji obavljaju gospodarsku djelatnost u državama članicama. Njime nisu obuhvaćena portfeljna ulaganja.

Okvir Unije za provjeru ulaganja (članci 3. i 4.)

Nekoliko država članica ima uspostavljene nacionalne mehanizme na temelju kojih se može ograničiti kretanje kapitala među ostalim između država članica i trećih zemalja iz razloga javnog poretka ili javne sigurnosti. Istovremeno izravna strana ulaganja pripadaju području zajedničke trgovinske politike, a u skladu s člankom 3. stavkom 1. točkom (e) UFEU-a Unija ima isključivu nadležnost u pogledu zajedničke trgovinske politike. Kako bi se osigurala pravna sigurnost, člankom 3. stavkom 1. potvrđuje se da države članice mogu nastaviti primjenjivati i mijenjati postojeće ili donositi nove mjere za provjeru ulaganja iz razloga sigurnosti ili javnog poretka, uzimajući u obzir nacionalne okolnosti i u skladu s predloženom uredbom.

Osim toga, Komisija bi trebala moći provesti provjeru izravnih stranih ulaganja koja mogu utjecati na projekte ili programe u interesu Unije iz razloga sigurnosti ili javnog poretka, što je predviđeno člankom 3. stavkom 2. Projekti i programi u interesu Unije služe Uniji u cjelini i predstavljaju važan doprinos gospodarskom rastu, zapošljavanju i konkurentnosti za gospodarstvo i industriju Unije. Projekti i programi u interesu Unije mogu obuhvaćati znatna financijska sredstva EU-a ili biti uspostavljeni na temelju zakonodavstva Unije o kritičnoj infrastrukturi, kritičnim tehnologijama ili kritičnim resursima. Kako bi se osigurala transparentnost, okvirni popis projekata i programa u interesu Unije nalazi se u Prilogu 1.

Kao pomoć državama članicama i Komisiji u primjeni uredbe u članku 4. predviđen je otvoreni popis čimbenika koji se mogu uzeti u obzir pri provjeri izravnih stranih ulaganja iz razloga sigurnosti ili javnog poretka. Tim se popisom čimbenika nastoji osigurati i jasnoća za ulagače koji namjeravaju provesti ili su proveli izravna strana ulaganja u Uniji. Pri utvrđivanju može li izravno strano ulaganje imati učinak na sigurnost ili javni poredak, države članice i Komisija trebale bi uzeti u obzir sve relevantne čimbenike, uključujući učinke na kritičnu infrastrukturu, tehnologije, među ostalim i ključne razvojne tehnologije, te resurse koji su bitni za sigurnost ili održavanje javnog poretka. U tom bi pogledu države članice i Komisija trebale moći uzeti u obzir i činjenicu je li strani ulagač izravno ili neizravno pod kontrolom vlade treće zemlje, uključujući putem znatnog financiranja.

Sprječavanje izbjegavanja (članak 5.)

Kako bi se osigurala učinkovitost njihovih mehanizama za provjeru i odluka na temelju provjere, države članice trebale bi moći primjenjivati, mijenjati ili donositi mjere potrebne za sprječavanje njihova izbjegavanja. Takve mjere mogu uključivati provjeru, u skladu s pravom EU-a, izravnih ulaganja koja provode poduzetnici osnovani u skladu s pravom države članice i koji su u vlasništvu ili pod kontrolom stranog ulagača, ako je riječ o ulaganju na temelju umjetnih dogovora unutar EU-a koji ne odražavaju gospodarsku stvarnost i kojima se izbjegavaju mehanizmi za provjeru. Međutim one ne bi trebale utjecati na temeljne slobode utvrđene u skladu s UFEU-om.

Postupovni okvir za provjeru koju provode države članice (članak 6.)

U članku 6. utvrđuju se bitni elementi postupovnog okvira za provjeru izravnih stranih ulaganja od strane država članica. Takav postupovni okvir omogućit će ulagačima, Komisiji i drugim državama članicama da bolje razumiju na koji se način provodi provjera ulaganja te osiguraju da se provjera provodi na transparentan način i bez diskriminiranja među različitim trećim zemljama. Ti elementi osobito uključuju uspostavljanje vremenskih okvira za provjeru, koji moraju uzeti u obzir rokove za provjeru na razini EU-a. Postupovnim okvirom za mehanizme država članica za provjeru trebala bi se uspostaviti i mogućnost da ulagači zatraže pravnu zaštitu protiv odluka na temelju provjere.

Mehanizam za suradnju (članak 8.)

Uredbom se osigurava mehanizam koji državama članicama omogućuje da surađuju i uzajamno si pomažu u slučaju kada izravno strano ulaganje može utjecati na njihovu sigurnost ili javni poredak. Države članice na koje to može utjecati trebale bi imati mogućnost dostavljanja primjedbi državama članicama u kojima se ulaganje planira provesti ili je provedeno bez obzira na to ima li bilo koja od predmetnih država članica uspostavljen mehanizam za provjeru ili provodi provjeru ulaganja. Ta suradnja trebala bi omogućiti državama članicama da razmjenjuju informacije i koordiniraju, ako je to moguće, svoj odgovor na izravna strana ulaganja, ovisno o slučaju.

Države članice koje provode provjeru izravnih stranih ulaganja trebale bi obavijestiti ostale države članice o provjeri koja je u tijeku. To bi tim državama članicama trebalo omogućiti da u ranoj fazi dobiju primjedbe drugih država članica i da ih na koristan način uzmu u obzir u postupku provjere. Nadalje, to će drugim državama članicama omogućiti da razmotre je li potrebna provjera povezanog izravnog stranog ulaganja koje se također planira provesti ili je provedeno na njihovu državnom području s pomoću njihova mehanizma za provjeru.

Država članica koja provodi provjeru trebala bi omogućiti drugim državama članicama da dostave primjedbe u razumnom roku od 25 radnih dana. Država članica koja provodi provjeru trebala bi omogućiti dovoljno vremena da se u okviru njezina mehanizma za provjeru primjereno razmotre primjedbe drugih država članica, no zadržava ovlast za donošenje konačnih odluka u pogledu izravnog stranog ulaganja koje je podvrgnuto provjeri.

Komisija bi također trebala biti obaviještena o izravnim stranim ulaganjima koja se provjeravaju u okviru mehanizma za provjeru države članice iz razloga sigurnosti ili javnog poretka. Komisija bi trebala imati i mogućnost da u razumnom roku dostavi primjedbe (u obliku mišljenja) državi članici u kojoj je provjera u tijeku ili u kojoj se ulaganje planira provesti ili je provedeno. Kako bi uzela u obzir primjedbe država članica, Komisija bi trebala imati dodatni rok od 25 radnih dana za odlučivanje o tome hoće li dostaviti takvo mišljenje državama članicama u kojima se ulaganje planira provesti ili je provedeno.

Uključene države članice mogu dostaviti primjedbe, a Komisija može uputiti primjedbe državi članici u kojoj se izravno strano ulaganje planira provesti ili je provedeno, čak i ako ta država članica nema mehanizam za provjeru ili ne provodi provjeru tog ulaganja. U takvom slučaju ta država članica može u okviru šire izrade politika uzeti u obzir te primjedbe i mišljenje.